Brüssel 10.12.2004

KOM(2004) 806 lõplik

Ettepanek

NÕUKOGU OTSUS

millega muudetakse nõukogu 25. augusti 2003. aasta otsust 2003/631/EÜ, millega AKV-EÜ partnerluslepingu artikli 96 alusel võetakse eriti pakilisel juhul meetmed Libeeria suhtes

(komisjoni esitatud)

SELETUSKIRI

1. Libeeria endise valitsuse, kahe mässulise rühmituse, kodanikuühiskonna ja poliitiliste parteide vahel 2003. aasta augustis Accras alla kirjutatud üldise rahukokkuleppe tulemusena lõppes täielikult viisteist aastat kestnud kodusõda Libeerias ning moodustati üleminekuvalitsus. Üleminekuvalitsuse ülesandeks on ÜRO Missiooni Libeerias abiga taastada riigis julgeolek, üles ehitada majandus, taasluua sotsiaalne infrastruktuur ja ette valmistada pind seadusandliku kogu ja presidendi demokraatlikeks valimisteks 2005. aasta oktoobris.

2. Euroopa Liit otsustas toetada rahu- ja üleminekuprotsessi Libeerias ning nõukogu otsusega 2003/631/EÜ (millega AKV-EÜ partnerluslepingu artikli 96 alusel võetakse eriti pakilisel juhul meetmed Libeeria suhtes) tehti kättesaadavaks rahalised vahendid ja määrati kindlaks tingimused, mille kohaselt neid vahendeid võib kasutada. Otsuses nähti ette, et intensiivse poliitilise dialoogi ja poolaasta kaupa esitatavate poliitiliste aruannete abil tagatakse korrapärane järelevalve. Dialoog peaks tuginema AKV-EÜ partnerluslepingu artikli 96 kohaselt peetavate konsultatsioonide tulemustele, nagu on ette nähtud nõukogu otsusega 2002/274/EÜ. Peale selle nähti kõnealuse otsusega ette, et meetmete kehtivus lõppeb 31. detsembril 2004.

3. Praegustest Libeeria poliitilise olukorra ülevaadetest selgub, et aasta jooksul pärast üleminekuvalitsuse ametisse astumist on julgeolek ÜRO relvajõudude kohaloleku ning desarmeerimis- ja demobiliseerimisprotsessi rakendamise tõttu paranenud. Siiski põhjustab tõsist muret üleminekuvalitsuse ja riigiomandis olevate ettevõtete tegevus riigi rahanduse haldamisel ning korruptsiooni kasv. Peale selle ei ole üldise rahukokkuleppe alusel loodud valitsuskomisjonid tänaseni piisavalt edukalt rakendanud oma mandaati avaliku halduse ja vastutuse taseme tõstmisel. Tarvis on ka täiendavaid abinõusid inimõigustega seotud küsimuste käsitlemisel.

4. Praegust ebapiisavat poliitilist arengut arvesse võttes ei ole asjakohaste meetmete tühistamine õigustatud ning üleminekuvalitsusega tuleks jätkata intensiivset poliitilist dialoogi eesmärgiga suurendada inimõigustest ning demokraatia, õigusriigi ja hea valitsemistava põhimõtetest kinnipidamist, kuni demokraatlikult valitud ja oma tegevusest aru andev president ja valitsus on ametisse seatud. Seetõttu otsustab komisjon, et nõukogu 25. augusti 2003. aasta otsuse 2003/631/EÜ kehtivusaega tuleks pikendada kaheksateistkümne kuu võrra.

Komisjon teeb seetõttu nõukogule ettepaneku muuta eespoolmainitud otsust ning vastu võtta käesolevale seletuskirjale lisatud otsus.

Ettepanek

NÕUKOGU OTSUS

millega muudetakse nõukogu 25. augusti 2003. aasta otsust 2003/631/EÜ, millega AKV-EÜ partnerluslepingu artikli 96 alusel võetakse eriti pakilisel juhul meetmed Libeeria suhtes

EUROOPA LIIDU NÕUKOGU,

võttes arvesse 1. aprillil 2003. aastal jõustunud AKV-EÜ partnerluslepingut, eriti selle artiklit 96,

võttes arvesse AKV-EÜ partnerluslepingu rakendamiseks võetavaid meetmeid ja järgitavaid menetlusi käsitlevat sisekokkulepet,[1] eriti selle artiklit 3,

võttes arvesse komisjoni ettepanekut[2]

ning arvestades järgmist:

(1) Nõukogu 25. märtsi 2002. aasta otsusega 2002/274/EÜ (millega lõpetatakse AKV–EÜ partnerluslepingu artikli 96 kohaselt peetavad konsultatsioonid Libeeriaga) nähakse ette asjakohaste meetmete võtmine AKV-EÜ partnerluslepingu artikli 96 lõike 2 punktis c ja artikli 97 lõikes 3 määratletud tähenduses.

(2) Nõukogu 25. augusti 2003. aasta otsusega 2003/631/EÜ (millega AKV-EÜ partnerluslepingu artikli 96 alusel võetakse eriti pakilisel juhul meetmed Libeeria suhtes) sätestatakse uute asjakohaste meetmete võtmine AKV-EÜ partnerluslepingu artikli 96 lõike 2 punktis c ja artikli 97 lõikes 3 määratletud tähenduses.

(3) Praegune olukord Libeerias ei taga veel demokraatia, heade valitsemistavade ja õigusriigi põhimõtetest kinnipidamist.

(4) Sellest tulenevalt on vaja laiendada nõukogu otsusega 2003/631/EÜ sätestatud meetmete kehtivusaega ning jätkata intensiivset poliitilist dialoogi Libeeria valitsusega,

ON TEINUD JÄRGMISE OTSUSE:

Artikkel 1

Nõukogu 25. augusti 2003. aasta otsuse 2003/631/EÜ artiklis 1 nimetatud meetmed kaotavad kehtivuse 30. juunil 2006. Kõnealune kuupäev ei takista ühegi käesoleva otsusega reguleeritavates rahastamisvahendites sisalduva konkreetse kehtivusaja kohaldamist.

Käesoleva otsuse lisas esitatud kiri on adresseeritud Libeeria välisministrile.

Artikkel 2

Konsultatsioonide tulemusi, nagu on ette nähtud otsusele 2002/274/EÜ lisatud kirja eelnõus, see ei mõjuta.

Artikkel 3

Käesolev otsus jõustub selle vastuvõtmise päeval.

Artikkel 4

Otsus avaldatakse Euroopa Liidu Teatajas .

Brüssel,

Nõukogu nimel

eesistuja

LISA

LIBEERIA VÄLISMINISTRILE SAADETAVA KIRJA EELNÕU

Tema Ekstsellents Thomas Nimely YayavälisministerMonroviaLibeeria

Austatud minister,

Euroopa Liit teatas 27. augusti 2003. aasta kirjas Nr SGS3/7429 Libeeria valitsusele oma kavatsusest osaleda Libeeria rahuprotsessis üldise rahukokkuleppe alusel. Kirjas nähti ühtlasi ette, et Euroopa Liit jälgib hoolikalt poliitilist arengut ja üleminekuaja ümberkorraldusi Teie riigis ning jätkab intensiivset poliitilist dialoogi AKV-EÜ partnerluslepingu artiklit 8 ning konsultatsioonide tulemusi aluseks võttes, nagu on sätestatud meie 27. märtsi 2002. aasta kirjas nr SGS/272745.

Libeeria rahvusliku üleminekuvalitsuse ametisseastumisest pärast Accra üldise rahukokkuleppe allkirjastamist augustis 2003 on möödunud rohkem kui aasta. Nüüd on aeg teha kokkuvõte, kuidas üldist rahukokkulepet ning eespool nimetatud konsultatsioonide tulemusi on rakendatud.

Euroopa Liit märgib praegusel etapil rahuloluga, et riigis on taastunud julgeolek ja rahu ning on kasutusele võetud mõned abinõud, et alustada muudatuste tegemist demokraatia suunas ja reformida avaliku sektori tegevus. Endiselt põhjustab tõsist muret üleminekuvalitsuse ja riigiomandis olevate ettevõtete tegevus riigi rahanduse ja makromajanduse haldamisel ning korruptsiooni kasv. Peale selle on üldise rahukokkuleppe alusel loodud komisjonid tänaseni ebapiisavalt rakendanud oma mandaati tõsta avaliku halduse ja vastutuse taset. Tarvis on ka täiendavaid abinõusid inimõigustega seotud küsimuste käsitlemisel.

Eespoolöeldut arvesse võttes leiab Euroopa Liit, et Libeeria üleminekuvalitsus ei toimi täies ulatuses ning seetõttu ei saa kõiki asjakohaseid meetmeid veel täielikult tühistada. Seda tehakse niipea, kui demokraatlikult valitud ja oma tegevusest aru andev president ja valitsus on ametisse seatud.

Seetõttu otsustas komisjon pikendada nõukogu 25. augusti 2003. aasta otsuse 2003/631/EÜ kehtivusaega kaheksateistkümne kuu võrra. Selle aja jooksul peaksime jätkama intensiivset poliitilist dialoogi AKV-EÜ partnerluslepingu artiklit 8 ning konsultatsioonide tulemusi aluseks võttes, nagu on sätestatud meie 27. märtsi 2002. aasta kirjas nr SGS/272745, et pidevalt parandada kinnipidamist inimõigustest ning demokraatia, õigusriigi ja hea valitsemistava põhimõtetest. Dialoogid toimuvad Euroopa Liidu ja Euroopa Komisjoni eesistujate tasemel ning arvesse võetakse poolaasta poliitilised aruanded.

Samal ajal jätkatakse rahuprotsessi ja tulemuskeskse ülemineku raamprogrammi toetamist, tuginedes nõukogu 25. augusti 2003. aasta otsuses 2003/631/EÜ määratletud asjakohastele meetmetele.

Austusega,

Komisjoni nimel

Nõukogu nimel

[1] EÜT L 317, 15.12.2000, lk 376.

[2] EÜT C […] […], p. […]